Приложение № 1 към Заповед № …………………..

**Стратегически план за развитие на земеделието и селските райони на Република България за периода 2023-2027 г.**

**Условия за кандидатстване**

**със заявления за подпомагане по процедура чрез подбор**

|  |
| --- |
| **Интервенция II.Ж.2 „Сътрудничество за къси вериги на доставка“**  **от СПРЗСР 2023 – 2027 г.** |



**Европейски земеделски фонд за развитие на селските райони**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2025\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Съдържание:

[1. Използвани съкращения: 3](#_Toc188892670)

[2. Определения: 4](#_Toc188892671)

[3. Основна цел, очаквани резултати и принос към специфичните цели 7](#_Toc188892672)

[4. Териториален обхват 7](#_Toc188892673)

[5. Бюджет и финансови условия, в т.ч. минимален и максимален размер на допустимите разходи за един проект и интензитет на финансовата помощ 8](#_Toc188892674)

[6. Режим на държавна помощ 8](#_Toc188892675)

[7. Допустими кандидати 9](#_Toc188892676)

[8. Условия за недопустимост на кандидатите 9](#_Toc188892677)

[9. Допустими дейности 11](#_Toc188892678)

[10. Условия за допустимост на дейностите, в т.ч. срок за изпълнение на одобрените заявления за подпомагане 12](#_Toc188892679)

[11. Допустими разходи 13](#_Toc188892680)

[12. Недопустими разходи 14](#_Toc188892681)

[13. Условия за допустимост на разходите 15](#_Toc188892682)

[14. Критерии за оценка, в т.ч. извършване на предварителна оценка (ако е приложимо) 17](#_Toc188892683)

[15. Изискуеми документи, в т.ч. документи, доказващи съответствие с критерии за подбор и документи, които следва да бъдат представени преди сключване на договор 18](#_Toc188892684)

[16. Подготовка и подаване на заявления за подпомагане 20](#_Toc188892685)

[17. Други специфични условия 21](#_Toc188892686)

[18. Приложения 21](#_Toc188892687)

# **1. Използвани съкращения:**

|  |  |
| --- | --- |
| БФП | Безвъзмездна финансова помощ |
| ДДС | Данък добавена стойност |
| ДФЕС | Договора за функциониране на Европейския съюз |
| ЗОП | Закон за обществените поръчки |
| СЕУ | Система за електронни услуги |
| ДФЗ | Държавен Фонд „Земеделие“ |
| КЕП | Квалифициран електронен подпис |
| МЗХ | Министерство на земеделието и храните |
| ЕС | Европейски съюз |
| СПРЗСР | Стратегически план за развитие на земеделието и селските райони на Република България за периода 2023-2027 г. |
| Регламент (ЕС) 2021/2115 | Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент |
| Наредба № 4 от 25 октомври 2024 г. | Наредба № 4 от 25 октомври 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент. |

# **2. Определения:**

|  |  |
| --- | --- |
| Административни разходи | Разходи за администриране на дейностите по проекта, като част от текущите разходи. |
| Стандартен производствен обем | Стойността на продукцията, която отговаря на средната стойност за страната, за всеки един земеделски продукт, изчислена в евро по таблица, съгласно Приложение № 8. |
| Земеделски стопанин | Стопанин по смисъла на чл. 3, т. 1 от Регламент (ЕС) № 2021/2115. |
| Земеделско стопанство | Стопанство по смисъла на чл. 3, т. 2, от Регламент (ЕС) № 2021/2115. |
| Помощ, предоставена в рамките на стратегически план по ОСП | Означава подкрепа, предоставена в съответствие с Регламент (ЕС) 2021/2115 като помощ, съфинансирана от ЕЗФРСР, или като допълнително национално финансиране към такава съфинансирана помощ. |
| Интензитет на помощ | „Интензитет на помощ“ означава брутния размер на помощта, изразен като процент от допустимите разходи преди приспадането на данъци или други такси. |
| Къса верига на доставки | Верига на доставки, в която участват ограничен брой икономически оператори, поели ангажимент да си сътрудничат и посветени на местното икономическо развитие и близките териториални и социални отношения между производители и потребители. |
| Доминиращо влияние | Влияние върху юридическо лице е влиянието на друго лице, което:  а) притежава мажоритарния дял от капитала на юридическото лице или дружеството по ЗЗД, или  б) притежава блокираща квота в капитала на юридическото лице или дружеството по ЗЗД, или  в) може да назначава повече от половината от членовете на управителните или контролните органи на юридическото лице или дружеството по ЗЗД |
| Краен потребител | Последния потребител на даден хранителен продукт, който няма да използва продукта/храната като част от операция или дейност на предприятие за производство на храни, с изключение на заведения за обществено хранене. Крайният потребител не е член на обединението по т. 1 от раздел 7 „Допустими кандидати“ на Условията за кандидатстване. |
| Специализирани транспортни средства | За целите на настоящият прием специализирани транспортни средства са МПС със специално предназначение от категории:   * N1 или N2, притежаващи специфични технически характеристики, които им позволяват да изпълняват функции, изискващи специална конфигурация или оборудване за превоз на товари и за извършване на нехладилен и хладилен транспорт (снабдени с устройства за постоянен контрол на температурата, които поддържат както отрицателни, така и положителни температури, необходими за превоза на замразени и охладени продукти); * ремаркета, проектирани и конструирани за превоз на товари, категория О1, О2 или О3; * машини, използвани за вътрешноцехов и вътрешнозаводски транспорт, които се придвижват само на територията на предприятието, предвидени са за извършване на специфични дейности в него и не са предназначени да се придвижват по пътищата (например: електокари, мотокари, газокари, товарачи). |
| Селскостопанска дейност | „Селскостопанска дейност“ се определя по такъв начин, който дава възможност за осъществяването на принос към предоставянето на частни и обществени блага посредством един или и двата от следните елементи:  а) **производството на селскостопански продукти**, което включва дейности като отглеждане на животни или обработване на земя, включително посредством палудикултура, като селскостопански продукти означава продуктите, изброени в приложение I към ДФЕС, с изключение на рибни продукти, както и памук и дървесни култури с кратък цикъл на ротация;  б) **поддържането на селскостопанската площ** в състояние, което да я прави подходяща за паша или обработване без никакви специални подготвителни действия, които са извън рамките на употребата на традиционните селскостопански методи и машини, |
| Преработка на селскостопански продукти | Всяко обработване на селскостопански продукт, в резултат на което се получава продукт, който също е селскостопански продукт, с изключение на дейностите, извършвани в стопанството, необходими за приготвяне на животински или растителен продукт за първа продажба |
| Първично селскостопанско производство | Производство на растителните и животинските продукти, изброени в Приложение № I по член 38 от Договора за функционирането на Европейския съюз, както и памук, без да се извършват никакви по-нататъшни операции, с които се променя естеството на тези продукти |
| Подготовка на продукцията за продажба | Една или комбинация от дейности, свързани със сортиране, калибриране, почистване, опаковане, пакетиране, етикетиране, охлаждане, съхранение и транспортиране. |
| Разходи за инвестиции за обикновена подмяна | Разходи за замяна на активи, които не водят до подобряване на цялостната дейност на кандидата |
| Референтни разходи | Цени и пределни стойности, ползвани от Разплащателна агенция за сравняване при определяне основателността на разходите за различни инвестиции |
| Независими оферти | „Независими оферти“ са оферти, подадени от лица, които не се намират в следната свързаност помежду си или спрямо кандидата:  а) едното участва в управлението на дружеството на другото;  б) съдружници;  в) съвместно контролират пряко трето лице;  г) участват пряко в управлението или капитала на друго лице, поради което между тях могат да се уговарят условия, различни от обичайните;  д) едното лице притежава повече от половината от броя на гласовете в общото събрание на другото лице;  е) лицата, чиято дейност се контролира пряко или косвено от трето лице – физическо или юридическо;  ж) лицата, едното от които е търговски представител на другото. |
| Съпоставими оферти | "Съпоставими оферти" са оферти, които отговарят на запитването за оферта на кандидата и съдържат:  а) еднотипни основни технически характеристики – в случаите, когато се кандидатства за разходи за закупуване на машини;  б) общ капацитет на оборудването – в случаите, когато се кандидатства за разходи за закупуване на оборудване или производствени линии, съставени от различни машини, съоръжения и оборудване. |
| Изкуствено създадени условия | Всяко установено условие по смисъла на чл. 62 от Регламент (ЕС) 2021/2116 |
| Търговия на дребно | „Търговия на дребно“ са операции, свързани с подготовка на продукцията за продажба и доставка до крайния потребител, и може да включва собствени/наети магазини и временни обекти за продажба. За целите на процедурата за търговия на дребно се счита и продажбата на продуктите на късата верига за доставки на заведения за обществено хранене. |
| Търговия на едро | За целите на процедурата „Търговия на едро“ е продажба на произведените от обединението за къса верига на доставки селскостопански продукти на друг оператор с цел препродажба или преработка на продуктите от свое име и за своя сметка. |

# **3. Основна цел, очаквани резултати и принос към специфичните цели**

|  |
| --- |
| Интервенцията цели създаването, организацията и укрепването на къси вериги за доставка чрез хоризонтално и вертикално сътрудничество между участниците в тях. Насърчават се нови форми на сътрудничество, включително на съществуващи обединения, за стартиране на нова дейност, която допринася най-вече за подобряване на позицията на земеделските стопани във веригата на стойността.  Подкрепата по интервенцията ще предостави възможност за осигуряване на по-благоприятни условия за директно предлагане на пазара на селскостопански продукти от страна на земеделските производители без наличието на търговски посредници по веригата. В резултат на това земеделските стопани, участващи в обединения за къси вериги на доставка, ще имат възможност да реализират произведената от тях продукция на по-справедлива цена, което ще спомогне за увеличаване на доходите им и повишаване на тяхната конкурентоспособност.  С предвидения финансов ресурс по интервенцията се цели да бъде подпомогната дейността по директно предлагане на пазара на селскостопански продукти на над 50 обединения за къси вериги на доставка, в които участват не по-малко от 200 земеделски стопани.  **Показатели за резултат**  **R.1** Подобряване на качеството на изпълнението чрез знания и иновации: Брой на лицата, ползващи се от консултации, обучения и обмен на знания или участващи в оперативни групи на Европейското партньорство за иновации (ЕПИ), подпомагани от ОСП с цел подобряване на устойчивото качество на изпълнението в икономически, социален, екологичен, свързан с климата и с ресурсната ефективност аспект.  **R.10** Дял на земеделските стопани, участващи в групи на производители, организации на производители, местни пазари, къси вериги на доставки и схеми за качество, подпомагани от ОСП.  **Принос към специфични цели**   * Специфична цел № 3 „Подобряване на позицията на земеделските стопани във веригата на стойността“; * Хоризонтална специфична цел „Модернизиране на селското стопанство и селските райони чрез стимулиране и споделяне на знания, иновации и цифровизация в селското стопанство и селските райони и чрез насърчаване на използването им в по-голяма степен от земеделските стопани чрез по-добър достъп до научни изследвания, иновации, обмен на знания и обучение“. |

# **4. Териториален обхват**

|  |
| --- |
| 1. Дейностите по процедурата се изпълняват на територията на Република България. |

# **5. Бюджет и финансови условия, в т.ч. минимален и максимален размер на допустимите разходи за едно заявление за подпомагане и интензитет на финансовата помощ**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 1. Общият размер на безвъзмездната финансова помощ по настоящата процедура възлиза на 18 580 100 лв. (Левовата равностойност на 9 500 000 евро), в т.ч. 7 432 040 лв. (Левовата равностойност на 3 800 000 евро) от Европейския земеделски фонд за развитие на селските райони и 11 148 060 лв. (Левовата равностойност на 5 700 000 евро) национално финансиране.   |  |  |  | | --- | --- | --- | | **Общ размер на безвъзмездната финансова помощ** | **в т.ч. от:** | | | **Европейски земеделски фонд за развитие на селските райони** | **Принос от националния бюджет на Република България** | | 18 580 100 лв. | 7 432 040 лв. | 11 148 060 лв. | | 9 500 000 евро | 3 800 000 евро | 5 700 000 евро |   2. Минималният размер на допустимите разходи за едно заявление за подпомагане по процедурата е 29 337 лв. (15 000 евро).  3. Максималният размер на допустимите разходи за едно заявление за подпомагане възлиза на 586 740 лв. (300 000 евро), в това число за:  3.1. Текущи разходи за функциониране на обединението за къса верига на доставки, като част от допустимите разходи по проекта, които не могат да надхвърлят 58 674 лв. (30 000 евро) на година;  3.2. Разходи за популяризиране на проекта на обединението за къса верига на доставки, като част от допустимите разходи по проекта, които не могат да надхвърлят 39 116 лв. (20 000 евро) за периода на прилагане на одобреното заявление.  4. Финансовата помощ е в размер на 100 % от размера на одобрените разходи по т. 1 и т. 2 от раздел 11 „Допустими разходи“ и на 65 % от одобрените допустими разходи по т. 3 от раздел 11 „Допустими разходи“, които са включени в заявлението за подпомагане.  5. Финансовата помощ се предоставя по реда на Закона за подпомагане на земеделските производители и Наредба № 4 от 25 октомври 2024 г. |

# **6. Режим на държавна помощ**

|  |
| --- |
| Неприложимо |

# **7. Допустими кандидати**

|  |
| --- |
| 1. Допустимите кандидати се определят като обединения за къси вериги на доставка и могат да бъдат: а) групи или организации на производители, призната от министъра на земеделието и храните; б) обединения от най-малко 5 броя земеделски стопани. 2. Обединенията по т. 1, буква „б“ следва да бъдат регистрирани по реда на Закона за задълженията и договорите и вписани в регистър БУЛСТАТ, Търговския закон или Закона за кооперациите. 3. Земеделските стопани, участващи в обединенията трябва да са регистрирани по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.), включително членовете на кандидатите по т. 1, буква „а“.4. Участниците в обединението трябва да произвеждат продуктите, с които участват в късата верига на доставки. 5. Обединенията по т. 1, буква „б“, регистрирани по реда на ЗЗД, следва да представят подписан от всички участници договор за сформиране и функциониране на обединение за къса верига на доставки (Приложение № 1).  6. Групите или организациите на производители са допустими кандидати или участници в обединение за къса верига на доставки по т. 1, само ако участват с всички свои членове.  7. Участниците в обединението не трябва да имат доминиращо влияние по отношение на притежаваните дялове в дружеството, регистрирано по Търговския закон, Закона за кооперациите или по Закона за задълженията и договорите.  8. Участието на всеки член в обединението за къса верига за доставки трябва да е обосновано в заявлението за подпомагане и да води до интегриране във веригата на стойността.  ВАЖНО:  9. Един земеделски стопанин, в т.ч. член на група или организация на производители, може да участва само в едно обединение за къса верига на доставки - кандидат по настоящата процедура. |

# **8. Условия за недопустимост на кандидатите**

|  |
| --- |
| 1. Потенциалните кандидати и членовете на обединението за къса верига на доставки, регистрирано по реда на ЗЗД, не могат да участват в процедурата за подбор на проекти и да получат безвъзмездна финансова помощ, в случай че са налице следните обстоятелства:  1.1. не е изпълнил разпореждане на Европейската комисия за възстановяване на предоставената им неправомерна и несъвместима държавна помощ;  1.2. за физическото лице, представляващо кандидата, е налице някое от следните обстоятелства:  1.2.1. осъден е с влязла в сила присъда, за престъпление по чл. 108а, чл. 159а -159г, чл. 172, чл. 192а, чл. 194- 217, чл. 219 – 252, чл. 253 – 260, чл. 301 – 307, чл. 321, чл. 321а, и чл. 352 - 353е от Наказателния кодекс;  1.2.2. осъден е с влязла в сила присъда, за престъпление, аналогично на тези по т. 1.2.1, в друга държава членка или трета страна;  1.2.3. налице е конфликт на интереси, който не може да бъде отстранен;  1.3. има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община или общината по постоянен адрес или седалище на кандидата, или аналогични задължения, установени с акт на компетентен орган, съгласно законодателството на държавата, в която кандидатът е установен, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила.  1.4. е налице неравнопоставеност, в случаите по чл. 44, ал. 5 от ЗОП;  1.5. е установено с акт на компетентен орган, че:  а) е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор;  б) не е предоставил изискваща се информация, свързана с удостоверяване липсата на основания за отстраняване или изпълнението на критериите за допустимост или подбор;  1.6. е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 - 305 от Кодекса на труда или на чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатите са установени;  2. Изискванията по т. 1.3 не се прилагат, когато размерът на неплатените дължими данъци или социално-осигурителни вноски е не повече от 1 на сто от сумата на годишния общ оборот за последната приключена финансова година, но не повече от 50 000 лeвa.  3. Изпълнението на изискванията по т. 1 се проверяват служебно, с изключение на:  3.1 липсата на задължения от общината по постоянен адрес или седалище на кандидат, което се доказва от задължените лица с удостоверение, издадено от съответната община.  3.2. за обстоятелствата по т. 1.2.3, т. 1.4 и т.1.5 - с декларация (Приложение № 2).  4. Основанията за отстраняване по т. 1. се прилагат до изтичане на следните срокове:  4.1. определени във влязъл в сила акт на компетентните органи съгласно законодателството на държавата, в която е извършено нарушението;  4.2. пет години от влизането в сила на присъдата по отношение на обстоятелства по т. 1.2.1 и 1.2.2, освен ако в присъдата е посочен друг срок на наказанието;  4.3. три години от влизането в сила на акт на компетентните органи съгласно законодателството на държавата, в която е извършено нарушението, по отношение на обстоятелства по т. 1.5. буква „а“ или т. 1.6.  5. Кандидат, за който е налице обстоятелство по т. 1 от настоящия раздел, има право да представи доказателства при подаване на заявлението за подпомагане или в срок до 10 дни от получаване на уведомление за констатираните обстоятелства по т. 1, че е предприел действия за тяхното отстраняване съгласно чл. 56 от ЗОП.  6. Не се дава предимство, а даденото предимство се отнема в случаите, когато бъде установено, че кандидатът е създал изкуствено условията, необходими за получаване на това предимство, в противоречие с целите на европейското право и действащото законодателство в областта на селското стопанство. |

# **9. Допустими дейности**

|  |
| --- |
| 1. Подпомагането е насочено към създаване и функциониране на къси вериги на доставки, чрез които произведената селскостопанска продукция се предлага на крайните потребители директно от нейните производители. Подпомагането може да включва и предлагане на преработена продукция, в т.ч. преработена от кандидата, член на обединението кандидат или на ишлеме - в тези случаи, кандидатът следва да докаже регистрация на преработващото предприятие или на обекта, в който ще се извършва преработката по Закона за храните.  2. Подкрепата за функциониране на обединението за къса верига на доставки обхваща следните видове дейности:  а) текущи дейности във връзка със сътрудничеството;  б) популяризиране на къси вериги на доставки;  в) преки дейности, свързани с изпълнението на заявлението за подпомагане.  2. Подпомагат се само дейности, свързани с предлагане на крайни потребители на продукти в обхвата на Приложение I към Договора за функциониране на Европейския съюз (ДФЕС), с изключение на риба и рибни продукти (Приложение № 3).  3. Към заявлението за подпомагане кандидатът представя бизнес план по образец (Приложение № 4), който предвижда постигане на конкретни икономически резултати, свързани с реализирани приходи от продажби, въз основа на реализирано количество продукция на дребно.  4. Размерът на приходите от реализация на продукцията на късата верига за доставки за периода на изпълнение на проекта, посочен в бизнес плана, следва да надхвърля размера на разходите, за които се кандидатства в заявлението за подпомагане.  5. Посочените стойности в бизнес плана, свързани с планираните от кандидата разходи, трябва да съответстват на данните, посочени в Раздел „Бюджет“ от заявлението за подпомагане в СЕУ.  6. За да подлежи на подпомагане, кандидатът попълва заявление за кандидатстване в СЕУ, което съдържа наименование на късата верига на доставки, информация относно брой и вид на участниците, описание на предвидените дейности за предлагане на конкретни селскостопански продукти на крайните потребители, както и описание на дейностите за популяризиране на дейността.  7. Членовете на обединението и изпълняваните дейности за сътрудничество за къси верига на доставки следва да отговарят на условията на Закона за храните, Закона за ветеринарномедицинската дейност и други приложими нормативни актове, когато е приложимо.  8. Дейностите за популяризиране са задължителна част от заявлението за подпомагане и имат за цел да повишат информираността за съществуването на късите вериги за доставки.  9. Дейностите за популяризиране трябва да са свързани с конкретната къса верига на доставки, а не с ограничен брой отделни продукти, които се предлагат чрез нея (например популяризиране на конкретната къса верига на доставки, но не на регистрирана търговска марка или бранд).  ВАЖНО:  10. Подпомагат се заявления, които включват допустими разходи за дейности по т. 2, буква „в“. |

# **10. Условия за допустимост на дейностите, в т.ч. срок за изпълнение на одобрените заявления за подпомагане:**

|  |
| --- |
| 1. Безвъзмездна финансова помощ се предоставя за заявления за подпомагане, включващи дейности, които отговарят на разпоредбите на Закона за опазване на околната среда, Закона за биологичното разнообразие и/или Закона за водите.  2. В случай на земеделски стопани, участници в обединението за къса верига на доставки на продукти от сектор „Животновъдство“, животновъдните обекти, свързани с предлагания в обединението продукт, трябва да бъдат регистрирани по реда на чл. 137 от Закона за ветеринарномедицинската дейност.  3. Преките дейности, предвидени в заявлението за подпомагане, се изпълняват върху недвижим имот – собственост на кандидата, а когато недвижимият имот не е собственост на кандидата, към заявленията за подпомагане се прилага документ за ползване на имота съгласно националното законодателство. Документът за ползване на имота трябва да покрива периода от датата на сключване на административния договор до срока на изпълнение на заявлението за подпомагане, удължен с три години.  4. Към заявленията за подпомагане, включващи разходи за ремонтни дейности се прилагат:  а) заснемане на обекта/съоръжението и/или архитектурен план на сградата, съоръжението, обекта, който ще се ремонтира или обновява;  б) подробни количествени сметки за предвидените ремонтни дейности, заверени от правоспособно лице;  в) становище на главния архитект, че предвидените ремонтни дейности не се нуждаят от издаване на разрешение за строеж съгласно Закона за устройство на територията.  5. Дейностите и инвестициите в заявлението за подпомагане, за които се изисква лицензиране, разрешение и/или регистрация за извършване на дейността/инвестицията съгласно българското законодателство, се подпомагат само ако са представени съответните лицензи, разрешения и/или документ, удостоверяващ регистрацията, когато това обстоятелство не е проверимо в публични регистри. При наличие на публичен регистър се извършва служебна проверка в него за оценка на съответствието с това изискване. Това се отнася за случаите, в които подпомаганата дейност се упражнява от кандидата към датата на подаване на заявлението за подпомагане и/или за стартирането и е необходимо предварително лицензиране, разрешение и/или регистрация на дейността или на собственика/управителя. В останалите случаи се представя към искането за плащане, съгласно Условията за изпълнение.  6. Заявленията за подпомагане, които включват разходи за преместваеми обекти, се придружават от разрешение за поставяне, издадено в съответствие със Закона за устройство на територията (ЗУТ), когато е приложимо.  7. Дейностите по проекта се изпълняват в срок до 36 месеца, считано от датата на сключване на административния договор, но не по-късно от 31 август 2029 г.  8. Нe се подпомагат дейности, свързани с производство и/или преработка на селскостопански продукти.  9. Не се предоставя финансова помощ за дейности, свързани с преработка и/или маркетинг на горски продукти.  10. Финансова помощ не се предоставя за проекти, включващи дейности, които не отговарят на Европейското и национално законодателство.  11. Финансова помощ не се предоставя за строително-монтажни дейности, за които се изисква разрешително за строеж съгласно разпоредбите на Закона за устройство на територията.  12. Финансова помощ не се предоставя за дейности, които не са включени в заявлението за подпомагане.  13. Финансова помощ не се предоставя за дейности, свързани с търговия на едро.  ВАЖНО:  14. В случай на заявления за подпомагане, представени от кандидати, регистрирани по ЗЗД, е допустимо изискуемите документи по т. 3, 4 и т. 6 да бъдат издадени на името на член на обединението кандидат. |

# **11. Допустими разходи**

|  |
| --- |
| **1. Текущи разходи за осъществяване на късата верига на доставки:**  а) Възнаграждения, в т.ч. обезщетения за временна нетрудоспособност и осигуровки за сметка на работодател, на до двама служители, чиито отговорности са свързани с функциониране на обединението за къси вериги на доставки;  б) Административни разходи в размер на 15 на сто от разходите за възнаграждения по т. 1, буква „а“.  **2. Разходи за популяризиране на обединението:**  а) Разходи за създаване и поддържане на електронна страница;  б) Разходи за изработване на информационни и рекламни материали;  в) Разходи за публикации или излъчвания в национални или регионални медии;  г) Разходи за излъчвания в социални медии.  **3. Преки разходи за изпълнение на дейностите по проекта:**  а) закупуване на машини и оборудване - основно търговско оборудване, щандове, електронни търговски везни, хладилни витрини, маси, стелажи, мобилно или преместваемо оборудване за съхранение, сортиране, маркиране, опаковане, пакетиране и етикетиране.  б) закупуване на специализирани транспортни средства, необходими за изпълнение на дейностите, описани в заявлението за подпомагане;  в) придобиване или разработка на компютърен софтуер и придобиване на патенти, лицензи, авторски права и търговски марки, свързани с дейността на обединението;  г) текущ ремонт на помещения, използвани за реализиране на дейностите, включени в заявлението за подпомагане.  **ВАЖНО**:  4. Помещенията по т. 3, буква „г“, допустими за подпомагане за извършване на ремонтни дейности са такива, които се използват за съхранение и/или продажба на продукцията, която се реализира от късата верига на доставки, съгласно описанието в заявлението за подпомагане.  5. Допустими са само обосновани във връзка с изпълнение на дейностите на късата верига на доставки разходи, свързани с допустимите дейности за постигане на очакваните резултати, включени в заявлението за подпомагане и бизнес плана. |

# **12. Недопустими разходи**

|  |
| --- |
| 1. Застраховка на дълготрайни материални активи.  2. Осигурителни вноски по възнаграждения, които не са задължителни по силата на нормативен акт.  3. Данък върху добавена стойност (ДДС), с изключение на невъзстановим ДДС, когато е поет действително и окончателно от кандидати, различни от лицата, освободени от данък съгласно чл. 3, ал. 5 от Закона за данък върху добавената стойност.  4. Лихви, глоби и неустойки.  5. Разходи, свързани с договори за лизинг, например марж на лизингодателя и разходи за рефинансиране на лихви.  6. Разходи, включени в заявлението за подпомагане, за които са установени изкуствено създадени условия за получаване на безвъзмездна финансова помощ.  7. Разходи, за които е установено, че ще оказват отрицателно въздействие върху околната среда.  8. Разходи, платени в брой.  9. Разходи, извършени преди сключване на административния договор.  10. Закупуване на нови машини, съоръжения и оборудване, вкл. компютърен софтуер над пазарната им стойност.  11. Закупуване на машини, съоръжения, оборудване, превозни средства и др., които не са нови.  12. Закупуване на земеделска и горска техника и прикачен инвентар.  13. Закупуване на въздухоплавателни средства, плавателни съдове и плавателни средства.  14. Закупуване и наем на земя и друга недвижима собственост.  15. Създаване и/или презасаждане на трайни насаждения.  16. Закупуване на превозни средства, чиято употреба не е за превоз на произведената от обединението продукция или упоменатите в т. 3, буква „б“ от Раздел 11 „Допустими разходи“.  17. Разходи за инвестиции, които представляват обикновена подмяна.  18. Принос в натура.  19. Финансова помощ не се предоставя, ако за конкретен заявен за финансиране разход, свързан с изпълнение на дейностите в заявлението за подпомагане, кандидатът или участник в обединението за къса верига за доставки е получил публична финансова помощ от държавния бюджет или от бюджета на Европейския съюз.  20. Финансова помощ не се предоставя за изграждане и подобряване на недвижимо имущество, за което се изисква разрешение за строеж, съгласно разпоредбите на Закона за устройство на територията.  21. Разходи за инвестиции в полза само за един участник в обединението.  22. Транспортни разходи и разходи за гориво.  23. Разходи за наем на споделени интернет пространства („облачни сървъри“).  24. Разходи, които са финансирани по оперативна програма в сектор „Плодове и зеленчуци“ или по оперативна програма в сектор „Мляко и млечни продукти“. |

# **13. Условия за допустимост на разходите**

|  |
| --- |
| 1. Финансова помощ по реда на тази процедура се предоставя под формата на възстановяване на действително извършени и платени допустими разходи за т. 3 от раздел 11 „Допустими разходи“ и прилагане на стандартна таблица за единица продукт и финансиране по единна ставка за разходите по т. 1 и т. 2 от раздел 11 „Допустими разходи“.  2. Разходите са допустими, ако са извършени от кандидата не по-рано от датата на сключване на административния договор.  3. Разходите за възнаграждения по т. 1, буква „а“ от Раздел 11 „Допустими разходи“ са допустими за персонал, нает от обединението за управление на дейностите от заявлението за подпомагане на трудов договор за минимум четири работни часа на ден и включват брутна работна заплата и дължимите осигурителни вноски за сметка на работодател.  4. Осигуряването на съответствие с изискванията на трудовото законодателство и спазването на неговите разпоредби е отговорност и задължение на кандидата, което ще бъде проследявано на етап изпълнение на проекта. Размерът на допустимото за подпомагане възнаграждение на персонал, нает за по-малко от 8 часа, ще бъде определен пропорционално на това на персонал, нает за 8 часа.  5. Административните разходи по т. 1, буква „б“ от Раздел 11 „Допустими разходи“ се определят като единна ставка до 15 на сто от размера на допустимите разходи по т. 1, буква „а“ от същия раздел на основание чл. 83, пар. 1, буква „г“ от Регламент (ЕС) 2021/2115.  6. Разходите по т. 2 от Раздел 11 „Допустими разходи“ се включват в бюджета на заявлението за подпомагане, като за тях задължително се използват посочените стойности в Приложение № 5 „Стандартна таблица на разходите за единица продукти по интервенция II.Ж.2. „Сътрудничество за къси вериги на доставка“ от СПРЗСР 2023 – 2027 г.“. За тези разходи, кандидатите не следва да представят независими съпоставими оферти.  7. Разходите по т. 3, буква „а“ и буква „б“ от Раздел 11 „Допустими разходи“ са допустими за подпомагане при условие, че са обосновани като необходими за изпълнение на дейностите от заявлението за подпомагане и капацитетът им е съобразен с обема на продукцията, описана в бизнес плана (Приложение № 4).  8. Максимално допустимият размер на разходите по т. 3, буква „б“ не може да надхвърля 195 580 лв. (100 000 евро) без ДДС за едно заявление за подпомагане, като единичната стойност на разхода за едно превозно средство за транспортиране на продукцията на обединението не може да надхвърля 127 127 лв. (65 000 евро) без ДДС.  9. Разходите по т. 3, буква „в“, в частта придобиване или разработка на компютърен софтуер, са допустими за подпомагане при условие, че са обосновани като необходими за изпълнение на дейностите по заявлението за подпомагане, и не надхвърлят 97 790 лв. (50 000 евро) без ДДС.  10. Разходите са допустими за подпомагане, в случай че същите са пряко свързани с изпълнението на описаните в заявлението за подпомагане дейности на обединението за къса верига на доставки и съответстват на нуждите и характеристиките, произтичащи от осъществяването на конкретната дейност.  11. Оценката на основателността на предложените за финансиране разходи се извършва:  11.1. За разходите по т. 1 от Раздел 11 „Допустими разходи“ чрез съпоставяне с актуалните данни от Национален статистически институт (НСИ) за средна брутна работна заплата за страната на заетите лица в категория „Административни и спомагателни дейности“ към която се добавят разходите за осигуровки за сметка на работодател.  11.2. За разходите по т. 2 от Раздел 11 „Допустими разходи“, посочени в бизнес планa, чрез съпоставка със стойностите на стандартните разходи, посочени в Приложение № 5;  11.3. За разходите по т. 3 букви „а“ - „в“ от Раздел 11 „Допустими разходи“, посочени в бизнес плана, основателността на преките разходи ще се преценява на база на разписаните критерии за лимитиране на разходи до стойностите по т. 8 и т. 9 и сравняване на представените съпоставими оферти;  11.4. За разходите по т. 3, буква „г“ от раздел 11 „Допустими разходи“ чрез съпоставяне на предложените разходи с определените от Разплащателна агенция референтни разходи, за финансиране на строително-монтажни работи (Приложение № 6).  12. За всеки заявен за финансиране разход по т. 3, букви „а“ - „в“ от раздел 11 „Допустими разходи“ кандидатът представя най-малко три съпоставими независими оферти, които съдържат наименованието на оферента, срок на валидност на офертата, датата на издаване на офертата, ЕИК или БУЛСТАТ, електронна поща и телефон на оферента, подпис/печат на оферента, подробна техническа спецификация на активите/услугите, цена в левове и евро с посочен ДДС.  13. За разходите по т. 3, буква „г“ от раздел 11 „Допустими разходи“ кандидатът представя една независима оферта, съдържаща наименованието на оферента, срок на валидност на офертата, датата на издаване на офертата, ЕИК или БУЛСТАТ, електронна поща и телефон на оферента, подпис/печат на оферента, подробна техническа спецификация на активите/услугите, цена, определена в левове и евро с посочен ДДС ведно с количествено-стойностни сметки.  14. В случаите по т. 12 и т. 13, оферентите, когато са местни лица, трябва да са вписани в Търговски регистър и регистър на ЮЛНЦ към Агенцията по вписвания, а оферентите – чуждестранни лица, следва да представят документ за правосубектност съгласно националното им законодателство.  ВАЖНО:  15. В случай че кандидатите са възложители по чл. 5 и 6 от ЗОП, обосноваността на разхода се извършва чрез представяне на най-малко три независими оферти, събрани чрез прилагане на принципа на пазарни консултации съгласно ЗОП.  16. След 01.01.2026 г. всички документи, съдържащи ценови оферти, цени, и други суми в национална валута – се представят само в евро (чл. 3 от Закона за въвеждане на еврото в Република България). |

# **14. Критерии за подбор, в т.ч. извършване на предварителна оценка (ако е приложимо)**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1. Предварителна оценка на заявления за подпомагане във връзка с чл. 11, ал. 1 от Наредба № 4 от 25 октомври 2024 г. е неприложима за настоящия прием на заявления за подпомагане по интервенция II.Ж.2 „Сътрудничество за къси вериги на доставка“ от СПРЗСР 2023 – 2027 г.  2. Критериите за подбор, по които ще бъдат класирани постъпилите заявления за подпомагане, са както следва:   |  |  |  |  | | --- | --- | --- | --- | | **№** | **Критерий за подбор** | **Условие за изпълнение** | **Точки** | | 1.1. | Заявления за подпомагане, представени от малки земеделски стопани | Най-малко 50 % от земеделските стопани, участващи в обединението за къса верига на доставка, са със стопанства с икономически размер между 2 000 и 7 999 евро СПО | 5 | | 2.1. | Заявления за подпомагане, представени от млади земеделски стопани | Най-малко 50 % от земеделските стопани, участващи в обединението за къса верига на доставка са на възраст до 40 години вкл. (в случаите на юридически лица условието се счита за изпълнено, ако представляващия/представляващите юридическото лице отговарят на изискването) | 5 | | 3.1. | Заявления за подпомагане, представени от признати групи/организации на производители или обединения включващи по-голям брой партньори (Максимален брой точки - 20 т.) | Заявлението за подпомагане включва най-малко 6 земеделски стопани, вкл. членове на групи или организации на производители | 10 | | 3.2. | Заявлението за подпомагане включва най-малко 8 земеделски стопани, вкл. членове на групи или организации на производители | 15 | | 3.3. | Заявлението за подпомагане включва над 10 земеделски стопани, вкл. членове на групи или организации на производители | 20 | | 4.1. | Заявления за подпомагане, включващи предлагане на пазара на биологични продукти (Максимален брой точки - 20 т.) | Не по-малко от половината от партньорите в обединението кандидат са земеделски стопани, вписани в регистъра по чл. 16а, ал. 1, т. 1 от ЗПООПЗПЕС | 10 | | 4.2. | Всички партньори в обединението кандидат са земеделски стопани, вписани в регистъра по чл. 16а, ал. 1, т. 1 от ЗПООПЗПЕС | 15 | | 4.3. | Всички партньори в обединението кандидат са земеделски стопани, вписани в регистъра по чл. 16а, ал. 1, т. 1 от ЗПООПЗПЕС, които имат реализирана биологична продукция | 20 | | 5.1. | Заявления за подпомагане, включващи предлагане на пазара на продукти от приоритетните за подпомагане сектори (Максимален брой точки - 20 т.) | Повече от 50 на 100 от предвидената за реализация продукция в заявлението за подпомагане се отнася в сектор „Мляко и млечни продукти, вкл. яйца от птици“ | 20 | | 5.2. | Повече от 50 на 100 от предвидената за реализация продукция в заявлението за подпомагане се отнася в сектор „Месо и месни продукти“ | 20 | | 5.3. | Повече от 50 на 100 от предвидената за реализация продукция в заявлението за подпомагане се отнася в сектор „Мед и пчелни продукти“ | 20 | | 5.4. | Повече от 50 на 100 от предвидената за реализация продукция в заявлението за подпомагане се отнася в сектор „Плодове и зеленчуци“ | 20 | | **Максимален брой точки** | | | **70** |   3. На подпомагане подлежат заявления, получили минимум 15 т.  4. Заявленията за подпомагане, получили еднакъв брой точки след класирането по реда на т. 2 се класират по реда на чл. 12, ал. 1, т. 3 от Наредба № 4 от 25 октомври 2024 г.  5. Културите и животните, попадащи в обхвата на приоритетните за подпомагане сектори съгласно критерии за подбор 5.1, 5.2, 5.3 и 5.4, са посочени в Приложение № 7.  6. Съответствие с критериите за подбор се преценява въз основа на представените от кандидата документи, информацията, посочена в заявлението за подпомагане, както и въз основа на извършване на служебни проверки в хода на оценката и класирането на заявленията. |

# **15. Изискуеми документи**

|  |
| --- |
| **Списък с общи документи:**  1. Договор за сформиране и функциониране на обединение за къса верига на доставки (ако е приложимо). Представят се във формат „pdf“ или „jpg”.  2. Декларация при кандидатстване по образец съгласно Приложение № 2. Представят се във формат „pdf“ или „jpg”.  3. Бизнес план по образец съгласно Приложение № 4. *Представя се във формат „xls“ или „xlsx“.*  4. Най-малко три съпоставими независими оферти, които съдържат наименование на оферента, ЕИК или БУЛСТАТ, имейл и телефон на оферента, срока на валидност на офертата, датата на издаване на офертата, подпис/печат на оферента, подробна техническа спецификация на активите/услугите, цена, определена в лева и евро с посочен ДДС за всеки отделен разход, ведно със съответни запитвания за оферти (*представя се за разходите по точка 3, букви „а“ – „в“ от Раздел 11 „Допустими разходи“*). Представя се във формат „pdf“, „jpg” или електронно подписана с квалифициран електронен подпис (КЕП).  5.Една независима оферта, която съдържа наименованието на оферента, срока на валидност на офертата, датата на издаване на офертата, ЕИК или БУЛСТАТ, имейл и телефон на оферента, срока на валидност на офертата, датата на издаване на офертата, подпис и печат на оферента, подробна техническа спецификация на активите/услугите, цена, определена в лева и евро с посочен ДДС ведно с количествено-стойностни сметки. (Представя се в случаите на предвидени ремонтни дейности по т. 3, буква „г“ от Раздел 11 „Допустими разходи“). Представя се във формат „pdf“, „jpg”, „xls”, „xlsx” или електронно подписана с квалифициран електронен подпис (КЕП).  6. Предварителни или окончателни договори за услуги и доставки – за разходи по т. 3 от раздел 11 „Допустими разходи“, включително с подробна техническа спецификация, посочени марка/модел (когато е приложимо), цена в левове и евро с посочен ДДС и срок за изпълнение. В случаите на предвидени ремонтни дейности по т. 3, буква „г“ от Раздел 11 „Допустими разходи“ към договорите се прилагат и количествено-стойностни сметки. Представят се във формат „pdf“ или „jpg”, „xls” или „xlsx”.  7. Документ за собственост на земя и/или друг вид недвижими имоти, обект на дейностите по проекта, или документ за ползване или предварителен договор за ползване на земя и/или друг вид недвижими имоти за всички останали случаи, покриващ периода от подписване на административния договор до срока за изпълнение на дейностите по проекта, удължен с три години.  8. Разрешение за поставяне, издадено в съответствие със ЗУТ (важи в случай, че проектът включва разходи за преместваеми обекти и е приложимо съгласно националното законодателство). *Представя се във формат „pdf“ или „jpg“. (Към датата на кандидатстване може да се представи входящ номер на искане за издаване от съответния орган).*  9. Решение за преценяване на необходимостта от извършване на оценка на въздействието върху околната среда/решение по оценка на въздействие върху околната среда/решение за преценяване на необходимостта от извършване на екологична оценка/становище по екологична оценка/решение за преценка на вероятната степен на значително отрицателно въздействие/решение по оценка за съвместимостта/писмо/разрешително от компетентния орган по околна среда (РИОСВ/МОСВ/БД), издадени по реда на Закона за опазване на околната среда (ЗООС), Закона за биологичното разнообразие, и/или Закона за водите. *Представя се във формат „pdf“ или „jpg“. (Към датата на кандидатстване може да се представи входящ номер на искане за издаване от съответния орган).*  10. Лицензи, разрешения и/или документ, удостоверяващ регистрацията за дейностите и инвестициите по колективния проект, за които се изисква лицензиране, разрешение и/или регистрация за извършване на дейността/инвестицията съгласно българското законодателство, когато това обстоятелство не е проверимо в публични регистри. *Представя се във формат „pdf“ или „jpg“, когато е приложимо.*  11. Документи за проведени пазарни консултации съгласно чл. 44 от ЗОП, в случаите на кандидати възложители по ЗОП (в случай, че е приложимо). *Представят се във формат „pdf“ или „jpg“.*  12. Удостоверение за регистрация на животновъдните обекти по реда на чл. 137 от Закона за ветеринарномедицинската дейност за всеки един от членовете на обединението – земеделски стопани, които развиват животновъдна дейност (ако е приложимо). *Представя се във формат „pdf“ или „jpg“.*  13. Заснемане на обекта/съоръжението и/или архитектурен план на сградата, съоръжението, обекта, който ще се ремонтира/обновява (важи в случаите по т. 3, буква „г“ от Раздел 11 „Допустими разходи“). *Представя се във формат „pdf” или „jpg*”.  14. Становище на главния архитект, че предвидения ремонт по т. 3, буква „г“ от Раздел 11 „Допустими разходи“ не представлява строително-монтажни дейности, за които се изисква издаване на разрешение за строеж (Важи в случай, че проектът включва разходи за ремонтни дейности по т. 3, буква „г“ от Раздел 11 „Допустими разходи“. *Представя се във формат „pdf” или „jpg*”. (*Към датата на кандидатстване може да се представи входящ номер на искане за издаване от съответния орган*).  15. Подробни количествени сметки, заверени от правоспособно лице - важи в случай, че проектът включва разходи за ремонтни дейности по т. 3, буква „г“ от Раздел 11 „Допустими разходи“. Представят се във формат „pdf” , “jpg” и „xls”/„xlsx”.  **Списък с документи, доказващи съответствие с критериите за подбор на заявленията за подпомагане:**  16. Декларация за изчисление на стандартен производствен обем на стопанството към датата на подаване на заявленията за подпомагане на всеки един земеделски стопанин, член на обединението за къса верига на доставки, отговарящ на условието за малко земеделско стопанство (Приложение № 8). Представя се във формат „pdf“ или „jpg“, във връзка с критерий за подбор № 1.1 „Заявления за подпомагане, представени от малки земеделски стопани“.  ВАЖНО:  17. Когато конкретен изискуем документ не е представен към датата на подаване на заявлението за подпомагане, кандидатът трябва да го представи най-късно в срока, указан в писмото по чл. 12, ал. 5 от Наредба № 4 от 25.10.2024 г., с изключение на документите по т. 2, т. 3 и т. 9, които задължително се представят с подаване на заявлението за кандидатстване в СЕУ. |

# **16. Подготовка и подаване на заявления за подпомагане**

|  |
| --- |
| 1. Кандидатстването се извършва единствено чрез електронно подадено заявление за подпомагане в СЕУ на интернет адрес: <https://seu.dfz.bg/> в срока на приема, посочен в заповедта за утвърждаване на насоките за кандидатстване. Редът за подаване на заявления е определен в Наредба № 105 от 22.08.2006 г. за условията и реда за създаване, поддържане, достъп и ползване на Интегрираната система за администриране и контрол.  2. Кандидатите могат да подават само едно заявление за подпомагане в рамките на срока за подаване на заявления за подпомагане. С подаване на всяко следващо заявление за подпомагане в срока на обявения прием предходното заявление по същия прием се счита за оттеглено.  3. Документите се прилагат към заявлението за подпомагане във формат, указан в Раздел 15 „Изискуеми документи“. Оригиналите на документите се съхраняват от кандидата и се представят при поискване.  4. Кореспонденцията и уведомленията във връзка с оценката на заявлението за подпомагане се осъществяват през СЕУ.  5. Заявлението за подпомагане може да бъде подадено и при липса и/или нередовност, но само когато те се отнасят за документи, които не променят качеството на заявлението за подпомагане и това изрично е отбелязано срещу съответния документ в раздел 15 „Изискуеми документи“. |

# **17. Други специфични условия**

|  |
| --- |
| 1. По настоящата процедура следва да е налице съответствие на заявленията за подпомагане със следните принципи на хоризонталните политики на ЕС:   1. равнопоставеност и недопускане на дискриминацията - насърчаване на равните възможности за всички, включително възможностите за достъп за хора с увреждания чрез интегрирането на принципа на недискриминация. Европейският съюз насърчава равнопоставеността както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност. В този контекст, настоящата процедура е отворена за всички кандидати, които отговарят на изискванията, посочени в Условията за кандидатстване, независимо от техния пол, етническа принадлежност или вид увреждане. 2. устойчиво развитие – подкрепа за заявления за подпомагане, които допринасят за опазване на околната среда, повишаване на ресурсната ефективност или смекчаване на последиците от изменение на климата и приспособяване към тях. |

# **18. Приложения**

|  |
| --- |
| Приложение № 1 Договор за сформиране и функциониране на ДЗЗД  Приложение № 2 Декларация при кандидатстване  Приложение № 3 Приложение № 1 към ДФЕС  Приложение № 4 Бизнес план  Приложение № 5 Опростени разходи за популяризиране на дейността  Приложение № 6 Списък с разходи с референтни цени  Приложение № 7 Култури и животни от приоритетни сектори  Приложение № 8 Декларация за изчисление на СПО  Приложение № 9 Таблица за изчисление на СПО |